Tatoeba sentences — language code: ina
In le mesme anno Dr. Gode e Hugh E. Blair publicava le prime grammatica del version currente de interlingua.
Le systema grammatic que iste libro codifica se basa in omne le elementos structural commun al linguas de base de interlingua e solmente in iste elementos.
Le grammatica final de Gode e Blair imita le structura del anglese e elimina concordantias de numero e genere in le substantivos e adjectivos e le concordantia de persona e numero in le verbos.
Pro cata tempore, il ha un sol forma, que resimila le formas del tertie persona singular del verbos del linguas romanic.
Como le anglese non ha un contraste inter le imperfectivo e le preterito, interlingua ha solmente un tempore passate, similar in su forma al imperfecto romanic.
E como le anglese quasi nunquam usa le subjunctivo, il non ha special tempores subjunctive in interlingua.
Post le publication del dictionario e del grammatica de interlingua, il esseva un poco difficile promover e propagar lo proque Alice V. Morris habeva morite.
In 1952 Dr. Gode deveniva le director del division pro interlingua de Science Service, ubi ille provideva servicios de traduction in interlingua pro un varietate de jornales scientific.
In 1952 le utilitate de interlingua como vehiculo de communication in le scientias veniva al attention de Forrest F. Cleveland, professor de physica al Instituto Illinois de Technologia.
Professor Forrest F. Cleveland comenciava publicar Spectroscopia Molecular completemente in interlingua.
Prof. Cleveland presentava copias del prime numero de su jornal al annual Symposio de Structura e Spectroscopia Molecular al Universitate del Stato Ohio.
Omne le participantes del symposio applaudeva su effortios, e multes ex illes deveniva abonatos de Spectroscopia Molecular.
Malgrado le thema specialisate del revista del Prof. Cleveland, le lista de abonatos in 1961 comprehendeva spectroscopistas, laboratorios, e bibliothecas in 29 paises.
Le programma official del Secunde Congresso Mundial de Cardiologia in Washington, le capital del Statos Unite, in septembre, 1954, contineva summarios de omne discursos in anglese e interlingua.
Si le summarios in anglese solmente esseva accessibile pro 55% del specialistas cardiologic del mundo, le summarios in interlingua attingeva practicamente 100% de illes.
Iste conferentia establiva que interlingua jam esseva un instrumento functionante in le communication international e non un experimento provisori o tentative.
In 1955 se establiva le Union Mundial pro Interlingua, que comenciava propagar interlingua como lingua franca in circumstantias favorabile.
Le UMI provide informationes general super le lingua, e produce libros pro inseniar interlingua e dictionarios pro documentar le formas de su vocabulario e lor equivalentes in altere linguas europee.
Post su establimento, le Union ha organisate conferentias international annual pro promover le lingua — principalmente in Europa.
Le importantia de interlingua cresceva quando le Organisation International de Standardisation, que normalisa le terminologia international de varie typos, acceptava interlingua in 1966 pro varie usos official.